એટલું માનવું પડે કે અનિલ કપૂરનો દીકરો હર્ષવર્ધન કપૂર એકદમ કૉન્ફિડન્ટ લાગે છે. જોકે ચહેરા પર ઊગેલી કેશવાળીમાં તેના ચહેરા પરના હાવભાવ ઓછા દેખાય છે. બીજા સારા રોલમાં તેનો આવો જ કૉન્ફિડન્સ દેખાય તો ખબર પડે કે એ લાંબી રેસનો ઘોડો છે કે કેમ. સૈયામી ખેર પણ ફિલ્મની સિનેમૅટોગ્રાફીની જેમ એકદમ ગૉર્જિયસ દેખાય છે. જોકે સૈયામી ખેર કરતાં પણ આપણું ધ્યાન ખેંચે એવી એક યુવતી અંજલિ પાટીલ આ ફિલ્મમાં ઝીનતના પાત્રમાં છે. પોતાની અંદરની પીડા બખૂબી વ્યક્ત કરી શકતી એ છોકરી આ ફિલ્મની સાચી ડિસ્કવરી છે. રજવાડી ઠાઠમાં ફરતા કે. કે. રૈના, અર્ત મલિક, જમ્પ મારીને ઘોડા પર ચડી જતો અનુજ ચૌધરી વગેરે પણ આ ફિલ્મમાં છે; પરંતુ એ લોકો ઍક્ટર કરતાં માન્યવરના મૉડલ વધારે લાગે છે. ઓમ પુરીએ આ ફિલ્મમાં પડદા પાછળથી કૉમેન્ટરી કરી છે અને પડદા પર હથોડા ફટકાર્યા છે (કેમ કે ફિલ્મમાં તે લુહાર છે).